http://www.thaigov.go.th

วันนี้ (24 ตุลาคม 2560) เวลา 09.00 น. ณ ห้องประชุม 501 ตึกบัญชาการ 1 ทำเนียบรัฐบาล

พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะรัฐมนตรี

​ ภายหลังเสร็จสิ้นการประชุม พลโท สรรเสริญ แก้วกำเนิด โฆษกประจำสำนักนายกรัฐมนตรี แถลงผลการประชุมคณะรัฐมนตรี ซึ่งสรุปสาระสำคัญดังนี้

|  |
| --- |
| **กฎหมาย** |

1. เรื่อง ร่างพระราชบัญญัติการส่งเสริมและคุ้มครองประชาชนในการต่อต้านการทุจริต และประพฤติมิชอบ พ.ศ. ....

2. เรื่อง ร่างระเบียบสำนักนายกรัฐมนตรี ว่าด้วยสำนักงานการวิจัยและนวัตกรรมแห่งชาติ พ.ศ. ....

3. เรื่อง ร่างกฎกระทรวงแบ่งส่วนราชการสำนักงานคณะกรรมการส่งเสริมการลงทุน

สำนักนายกรัฐมนตรี พ.ศ. ....

4. เรื่อง ร่างกฎกระทรวงแบ่งส่วนราชการของส่วนราชการในสังกัดกระทรวง ทรัพยากรธรรมชาติและสิ่งแวดล้อม รวม 2 ฉบับ

5. เรื่อง การใช้อำนาจตามมาตรา 4 วรรคหนึ่ง แห่งพระราชกฤษฎีกาว่าด้วยการ บริหารงานจังหวัดและกลุ่มจังหวัดแบบบูรณาการ พ.ศ. 2551 ร่างระเบียบ

สำนักนายกรัฐมนตรีว่าด้วยการบริหารงานเชิงพื้นที่แบบบูรณาการ พ.ศ. ....

การยกเลิกประกาศคณะกรรมการนโยบายการบริหารงานจังหวัดและกลุ่มจังหวัด แบบบูรณาการ (ก.น.จ.) เรื่อง การกำหนดหลักเกณฑ์และวิธีปฏิบัติในการบริหาร งบประมาณจังหวัดและงบประมาณกลุ่มจังหวัด (ฉบับที่ 2) ลงวันที่ 11 ตุลาคม 2554 และการจัดตั้งกลุ่มจังหวัดและกำหนดจังหวัดที่เป็นศูนย์ปฏิบัติการของกลุ่ม จังหวัด

|  |
| --- |
| **เศรษฐกิจ- สังคม** |

6. เรื่อง ขออนุมัติจัดทำโครงการพัฒนาที่อยู่อาศัย ชุดที่ 1 ปี 2559 โครงการเคหะชุมชน และบริการชุมชนผู้มีรายได้น้อยถึงปานกลาง จังหวัดชลบุรี (ห้วยกะปิ)

7. เรื่อง ขออนุมัติจัดทำโครงการบ้านสวัสดิการข้าราชการ (เช่าซื้อ) จังหวัดสงขลาและ จังหวัดปัตตานี

8. เรื่อง ขอขยายระยะเวลารับคำขอค้ำประกันสินเชื่อโครงการค้ำประกันสินเชื่อเพื่อ ผู้ประกอบการ Micro Entrepreneurs ระยะที่ 2

9. เรื่อง การปรับปรุงแผนยุทธศาสตร์การให้เอกชนร่วมลงทุนในกิจการของรัฐ

10. เรื่อง โครงการพระราชทานความช่วยเหลือแก่ราชอาณาจักรกัมพูชาใน

สมเด็จพระเทพรัตนราชสุดาฯ สยามบรมราชกุมารี

|  |
| --- |
| **ต่างประเทศ** |

11. เรื่อง ขอความเห็นชอบให้สถาบันอุดมศึกษาที่มีศักยภาพสูงจากต่างประเทศจัด การศึกษาในประเทศไทย

12. เรื่อง ร่างถ้อยแถลงโซล (Seoul Statement) ในการประชุมรัฐมนตรีเอเปคด้านป่าไม้ ครั้งที่ 4

13. เรื่อง การขออนุมัติเปิดสถานเอกอัครราชทูตสาธารณรัฐมัลดีฟส์ประจำประเทศไทย (กระทรวงการต่างประเทศ)

|  |
| --- |
| **แต่งตั้ง** |

14. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับ ทรงคุณวุฒิ (สำนักนายกรัฐมนตรี)

15. เรื่อง การแต่งตั้งข้าราชการให้ดำรงตำแหน่งรองปลัดสำนักนายกรัฐมนตรี

(นักบริหารระดับสูง) ในสำนักงานปลัดสำนักนายกรัฐมนตรี (สำนักนายกรัฐมนตรี)

16. เรื่อง แต่งตั้งข้าราชการให้ดำรงตำแหน่งประเภทบริหารระดับสูง (กระทรวงการพัฒนา สังคมและความมั่นคงของมนุษย์)

17. เรื่อง การแต่งตั้งข้าราชการให้ดำรงตำแหน่งประเภทบริหารระดับสูง

(กระทรวงวัฒนธรรม)

18. เรื่อง การแต่งตั้งผู้อำนวยการองค์การสวนพฤกษศาสตร์

19. เรื่อง การแต่งตั้งประธานกรรมการและกรรมการอื่นในคณะกรรมการองค์การ

เภสัชกรรม

20. เรื่อง การแต่งตั้งรองประธานกรรมการและกรรมการอื่นในคณะกรรมการธนาคาร เพื่อการเกษตรและสหกรณ์การเกษตร

21. เรื่อง การแต่งตั้งกรรมการผู้ทรงคุณวุฒิในคณะกรรมการกำกับและส่งเสริมการประกอบ ธุรกิจประกันภัย

22. เรื่อง การแต่งตั้งประธานกรรมการและกรรมการในคณะกรรมการศูนย์ส่งเสริมศิลปาชีพ ระหว่างประเทศ

23. เรื่อง ขออนุมัติรับโอนข้าราชการที่ได้รับการคัดเลือกให้ดำรงตำแหน่งประเภทบริหาร ระดับสูง (กระทรวงศึกษาธิการ)

**\*\*\*\*\*\*\*\*\*\*\*\*\*\*\*\*\*\*\***

สำนักโฆษก สำนักเลขาธิการนายกรัฐมนตรี โทร. 0 2288-4396

|  |
| --- |
| **กฎหมาย** |

**1. เรื่อง ร่างพระราชบัญญัติการส่งเสริมและคุ้มครองประชาชนในการต่อต้านการทุจริตและประพฤติมิชอบ พ.ศ. ....**

คณะรัฐมนตรีมีมติอนุมัติและรับทราบ ดังนี้

1. อนุมัติหลักการร่างพระราชบัญญัติการส่งเสริมและคุ้มครองประชาชนในการต่อต้านการทุจริตและประพฤติมิชอบ พ.ศ. .... ตามที่สำนักงานคณะกรรมการป้องกันและปราบปรามการทุจริตในภาครัฐเสนอ และให้ส่งสำนักงานคณะกรรมการกฤษฎีกาตรวจพิจารณาเป็นเรื่องด่วน แล้วส่งให้คณะกรรมการประสานงานสภานิติบัญญัติแห่งชาติพิจารณา ก่อนเสนอสภานิติบัญญัติแห่งชาติต่อไป

2. รับทราบแผนในการจัดทำกฎหมายลำดับรอง กรอบระยะเวลาและกรอบสาระสำคัญของกฎหมายลำดับรองซึ่งต้องออกตามร่างพระราชบัญญัติดังกล่าว ตามที่สำนักงาน ป.ป.ท. เสนอ

**สาระสำคัญของร่างพระราชบัญญัติ**

1. กำหนดให้มีคณะกรรมการส่งเสริมและคุ้มครองประชาชนในการต่อต้านการทุจริตและประพฤติ มิชอบ (คตป.) ประกอบด้วย เลขาธิการคณะกรรมการ ป.ป.ท. เป็นประธานกรรมการ กรรมการโดยตำแหน่ง ได้แก่ ผู้แทนสำนักงาน ป.ป.ช. ผู้แทนสำนักงานการตรวจเงินแผ่นดิน และผู้แทนกระทรวงยุติธรรม กรรมการผู้ทรงคุณวุฒิ ซึ่งนายกรัฐมนตรีแต่งตั้ง จำนวน 4 คน กรรมการผู้แทนภาคประชาชนหรือภาคประชาสังคมที่ได้รับการสรรหาจากเครือข่ายต่อต้านการทุจริตและประพฤติมิชอบภาคประชาชน โดยความเห็นชอบจากนายกรัฐมนตรี จำนวน 4 คน และให้รองเลขาธิการคณะกรรมการ ป.ป.ท. ที่เลขาธิการคณะกรรมการ ป.ป.ท. มอบหมาย จำนวน 1 คน เป็นกรรมการและเลขานุการ

ให้คณะกรรมการมีอำนาจหน้าที่กำหนดนโยบาย หลักเกณฑ์ในการส่งเสริมให้ประชาชนรวมตัวกันเพื่อมีส่วนร่วมในการรณรงค์ให้ความรู้ ต่อต้าน หรือชี้เบาะแสการทุจริต ให้การรับรองและเพิกถอนเครือข่ายต่อต้านการทุจริตและประพฤติมิชอบภาคประชาชน และกำหนดหลักเกณฑ์ วิธีการ มาตรการคุ้มครองช่วยเหลือหรือเยียวยาผู้ที่ได้รับผลกระทบจากการรวมตัวกันต่อต้าน หรือชี้เบาะแสการทุจริตและประพฤติมิชอบ

2. กำหนดให้มีการส่งเสริมสนับสนุนการมีส่วนร่วมของประชาชน โดยให้เครือข่ายต่อต้านการทุจริตและประพฤติมิชอบภาคประชาชนซึ่งได้รับการรับรอง สามารถดำเนินกิจกรรมได้ 3 ประการ คือ การรณรงค์ให้ความรู้ การต่อต้านการทุจริตและประพฤติมิชอบ และการชี้เบาะแสการทุจริตและประพฤติมิชอบ

3. กำหนดมาตรการคุ้มครองและช่วยเหลือเครือข่ายต่อต้านการทุจริตและประพฤติมิชอบภาคประชาชน เช่น การปกปิดมิให้มีการเปิดเผยข้อมูลที่สามารถระบุตัวผู้ชี้เบาะแสได้ การห้ามปฏิบัติอย่างไม่เป็นธรรมต่อผู้ชี้เบาะแส การประสานงานกับหน่วยงานที่เกี่ยวข้องเพื่อคุ้มครองและช่วยเหลือผู้ชี้เบาะแส โดยให้การคุ้มครองเครือข่ายต่อต้านการทุจริตและประพฤติมิชอบภาคประชาชน และบุคคลซึ่งมีส่วนร่วมในการต่อต้านการทุจริต และให้ความคุ้มครองผู้ชี้เบาะแสการทุจริต รวมถึงบุคคลอื่นที่มีความสัมพันธ์ใกล้ชิดกับผู้แจ้งเบาะแสด้วย รวมทั้งการจัดหาทนายความให้และให้คำปรึกษาเมื่อถูกฟ้องร้องดำเนินคดี

4. กำหนดให้มีการจัดตั้งศูนย์ประสานความร่วมมือต่อต้านการทุจริตขึ้นในสำนักงาน ป.ป.ท. ทำหน้าที่ส่งเสริมสนับสนุนการดำเนินงานของคณะกรรมการ เครือข่ายต่อต้านการทุจริตและประพฤติมิชอบภาคประชาชน และส่งเสริมสนับสนุนให้ประชาชนรวมตัวกันเพื่อรณรงค์ให้ความรู้ ต่อต้าน หรือชี้เบาะแสรวมทั้งปฏิบัติตามมาตรการหรือนโยบายของคณะกรรมการ เพื่อให้เป็นไปตามร่างพระราชบัญญัตินี้

5. กำหนดให้รัฐจัดสรรเงินงบประมาณในหมวดเงินอุดหนุนให้เพียงพอเพื่อให้การส่งเสริม สนับสนุนให้ประชาชนมีส่วนร่วมในการรณรงค์ให้ความรู้ ต่อต้าน หรือชี้เบาะแสการทุจริตและประพฤติมิชอบ รวมทั้งการคุ้มครองผู้ชี้เบาะแสตามพระราชบัญญัตินี้ รวมทั้งกำหนดให้กรณีสำนักงาน ป.ป.ท. ได้รับเงินที่มีผู้มอบให้โดยมีวัตถุประสงค์เพื่อการส่งเสริมสนับสนุนการมีส่วนร่วมของประชาชนเพื่อการรณรงค์ให้ความรู้ ต่อต้าน หรือชี้เบาะแสการทุจริตและประพฤติมิชอบ ให้สำนักงาน ป.ป.ท. จ่ายเงินหรือก่อหนี้ผูกพันภายในวงเงินที่ได้รับนั้นได้โดยไม่ต้องนำส่งคลัง

6. มีบทกำหนดโทษกรณีกระทำความผิดต่อชีวิตร่างกายตามประมวลกฎหมายอาญาต่อผู้ชี้เบาะแส หรือบุคคลที่มีความสัมพันธ์ใกล้ชิดกับผู้ชี้เบาะแส (โดยเพิ่มโทษเป็นสองเท่าของโทษที่กำหนดไว้สำหรับความผิดนั้น) กรณีผู้ที่มีอำนาจเหนือการปฏิบัติงานของผู้ชี้เบาะแส กระทำการเปลี่ยนแปลงตำแหน่งงาน ลักษณะงาน สถานที่ทำงาน ข่มขู่ หรือปฏิบัติอย่างไม่เป็นธรรมต่อผู้ชี้เบาะแส กรณีแจ้งเบาะแสอันเป็นเท็จ กรณีเจ้าหน้าที่ของรัฐหรือบุคคลใดนำข้อมูลของผู้ชี้เบาะแส หรือบุคคลที่มีส่วนร่วมในการรณรงค์ต่อต้านการทุจริตไปเปิดเผยโดยประการที่น่าจะเกิดความเสียหายแก่ผู้อื่นหรือประชาชนและได้กระทำเพื่อแสวงหาประโยชน์อันมิควรชอบด้วยกฎหมายสำหรับตนเองหรือผู้อื่น

**2. เรื่อง ร่างระเบียบสำนักนายกรัฐมนตรี ว่าด้วยสำนักงานการวิจัยและนวัตกรรมแห่งชาติ พ.ศ. ....**

คณะรัฐมนตรีมีมติเห็นชอบในหลักการร่างระเบียบสำนักนายกรัฐมนตรี ว่าด้วยสำนักงานการวิจัยและนวัตกรรมแห่งชาติ พ.ศ. .... ตามที่รองนายกรัฐมนตรี (นายวิษณุ เครืองาม) เสนอ และให้ส่งคณะกรรมการตรวจสอบร่างกฎหมายและร่างอนุบัญญัติที่เสนอคณะรัฐมนตรีตรวจพิจารณา แล้วดำเนินการต่อไปได้

**สาระสำคัญของร่างระเบียบ**

1. ให้จัดตั้งสำนักงานการวิจัยและนวัตกรรมแห่งชาติขึ้นเป็นหน่วยงานภายในของสำนักเลขาธิการนายกรัฐมนตรีเป็นการชั่วคราว และอยู่ภายใต้บังคับบัญชาของนายกรัฐมนตรี

2. ให้นายกรัฐมนตรีแต่งตั้งบุคคลที่มีความรู้ ความสามารถ ความเชี่ยวชาญในระบบวิจัยและนวัตกรรม และเป็นที่ยอมรับอย่างกว้างขวางคนหนึ่งเป็นผู้อำนวยการ โดยให้ผู้อำนวยการเป็นผู้บริหารสูงสุดของสำนักงาน และรับผิดชอบขึ้นตรงต่อนายกรัฐมนตรี

3. ให้สำนักงานมีหน้าที่และอำนาจในการจัดทำนโยบายและยุทธศาสตร์ระบบวิจัยและนวัตกรรมของประเทศ ให้สอดคล้องกับแผนที่นำทาง (Roadmap) เกี่ยวกับนโยบายและยุทธศาสตร์ระบบวิจัยและนวัตกรรมของประเทศตามที่สภานโยบายวิจัยและนวัตกรรมแห่งชาติกำหนด กำกับ เร่งรัด ติดตามแผนงานของหน่วยงานในระบบวิจัยและนวัตกรรมของประเทศเพื่อให้ผลงานวิจัยและนวัตกรรมเกิดประโยชน์ทางเศรษฐกิจและสังคม รวมทั้งจัดทำแนวทางบูรณาการหน่วยงานในระบบวิจัยและนวัตกรรมในรูปแบบกลุ่ม (Cluster) ทั้งด้านแผนงานโครงการ และงบประมาณ เพื่อเร่งขับเคลื่อนวิทยาศาสตร์ เทคโนโลยี ระบบวิจัยและนวัตกรรม

4. งบประมาณในการดำเนินการของสำนักงานให้เบิกจ่ายจากสำนักเลขาธิการนายกรัฐมนตรี และให้สำนักเลขาธิการนายกรัฐมนตรีเป็นหน่วยงานขอตั้งงงบประมาณ

5. ในวาระเริ่มแรก ให้สำนักเลขาธิการนายกรัฐมนตรีจัดสถานที่ทำงานเครื่องมือเครื่องใช้ในการทำงาน และการอื่นอันจำเป็นต่อการปฏิบัติหน้าที่ให้แก่สำนักงานเพื่อให้สามารถปฏิบัติตามระเบียบนี้ได้อย่างรวดเร็วและมีประสิทธิภาพ

**3. เรื่อง ร่างกฎกระทรวงแบ่งส่วนราชการสำนักงานคณะกรรมการส่งเสริมการลงทุน สำนักนายกรัฐมนตรี พ.ศ. ....**

คณะรัฐมนตรีมีมติรับทราบร่างกฎกระทรวงแบ่งส่วนราชการสำนักงานคณะกรรมการส่งเสริมการลงทุน สำนักนายกรัฐมนตรี พ.ศ. .... ที่สำนักงานคณะกรรมการกฤษฎีกาตรวจพิจารณาแล้ว และให้สำนักเลขาธิการคณะรัฐมนตรีส่งร่างกฎกระทรวงดังกล่าวให้สำนักงานคณะกรรมการส่งเสริมการลงทุนเพื่อนำเสนอนายกรัฐมนตรีพิจารณาลงนาม และประกาศในราชกิจจานุเบกษาต่อไป

**สาระสำคัญของร่างกฎกระทรวง**

ปรับปรุงการแบ่งส่วนราชการสำนักงานคณะกรรมการส่งเสริมการลงทุน สำนักนายกรัฐมนตรี ตามกฎกระทรวงแบ่งส่วนราชการสำนักงานคณะกรรมการส่งเสริมการลงทุน กระทรวงอุตสาหกรรม พ.ศ. 2556 ดังนี้

|  |  |
| --- | --- |
| **การแบ่งส่วนราชการเดิม** | **การแบ่งส่วนราชการที่ขอปรับปรุง** |
| 1. สำนักบริหารกลาง  2. กองความร่วมมือการลงทุนต่างประเทศ  3. กองส่งเสริมการลงทุนไทยในต่างประเทศ  4. ศูนย์บริการลงทุน  5.–10. ศูนย์เศรษฐกิจการลงทุนภาคที่ 1-6  11. สำนักการตลาดเพื่อการลงทุน  12. สำนักงานเศรษฐกิจการลงทุนในต่างประเทศ  13.-16. สำนักบริหารการลงทุน 1-4  17. สำนักพัฒนาปัจจัยสนับสนุนการลงทุน  18. สำนักยุทธศาสตร์และนโยบายการลงทุน  19. สำนักสารสนเทศการลงทุน  20. กลุ่มตรวจสอบภายใน  21. กลุ่มพัฒนาระบบบริหาร | 1. **สำนักงานเลขาธิการ**  2. กองความร่วมมือการลงทุนต่างประเทศ  3.-7. **กองบริหารการลงทุน 1-5**  8. **กองประสานและพัฒนาปัจจัยการลงทุน**  9. **กองพัฒนาและเชื่อมโยงการลงทุน**  10. **กองยุทธศาสตร์และแผนงาน**  11. **กองส่งเสริมการลงทุนจากต่างประเทศ**  12. กองส่งเสริมการลงทุนไทยในต่างประเทศ  13. **ศูนย์เทคโนโลยีสารสนเทศและการสื่อสาร**  14. ศูนย์บริการลงทุน  15.-21. **ศูนย์เศรษฐกิจการลงทุนภาคที่ 1-7**  22. สำนักงานเศรษฐกิจการลงทุนในต่างประเทศ  23. กลุ่มตรวจสอบภายใน  24. กลุ่มพัฒนาระบบบริหาร  25. **ศูนย์ปฏิบัติการต่อต้านการทุจริต** |

**4. เรื่อง ร่างกฎกระทรวงแบ่งส่วนราชการของส่วนราชการในสังกัดกระทรวงทรัพยากรธรรมชาติและสิ่งแวดล้อม รวม 2 ฉบับ**

คณะรัฐมนตรีมีมติรับทราบร่างกฎกระทรวงแบ่งส่วนราชการสำนักงานปลัดกระทรวง กระทรวงทรัพยากรธรรมชาติและสิ่งแวดล้อม พ.ศ. .... และร่างกฎกระทรวงแบ่งส่วนราชการสำนักงานนโยบายและแผนทรัพยากรธรรมชาติและสิ่งแวดล้อม กระทรวงทรัพยากรธรรมชาติและสิ่งแวดล้อม พ.ศ. .... รวม 2 ฉบับ ที่สำนักงานคณะกรรมการกฤษฎีกาตรวจพิจารณาแล้ว และให้สำนักเลขาธิการคณะรัฐมนตรีส่งร่างกฎกระทรวงดังกล่าว รวม 2 ฉบับ ให้รัฐมนตรีว่าการกระทรวงทรัพยากรธรรมชาติและสิ่งแวดล้อมพิจารณาลงนาม และประกาศในราชกิจจานุเบกษาต่อไป

**สาระสำคัญของร่างกฎกระทรวง**

1. ปรับปรุงการแบ่งส่วนราชการสำนักงานปลัดกระทรวง ตามกฎกระทรวงแบ่งส่วนราชการสำนักงานปลัดกระทรวง กระทรวงทรัพยากรธรรมชาติและสิ่งแวดล้อม พ.ศ. 2554 ซึ่งแก้ไขเพิ่มเติมโดยกฎกระทรวงแบ่งส่วนราชการสำนักงานปลัดกระทรวง กระทรวงทรัพยากรธรรมชาติและสิ่งแวดล้อม (ฉบับที่ 2) พ.ศ. 2556 ดังนี้

|  |  |
| --- | --- |
| **การแบ่งส่วนราชการเดิม** | **การแบ่งส่วนราชการที่ขอปรับปรุง** |
| ก. ราชการบริหารส่วนกลาง  1. สำนักบริหารกลาง  2. ศูนย์เทคโนโลยีสารสนเทศและการสื่อสาร  3. สำนักการบินอนุรักษ์ทรัพยากรธรรมชาติ  4. สำนักแก้ไขปัญหาการบุกรุกที่ดินของรัฐ  5. สำนักความร่วมมือด้านทรัพยากรธรรมชาติและสิ่งแวดล้อมระหว่างประเทศ  6.-21. สำนักงานสิ่งแวดล้อมภาคที่ 1-16  22. สำนักตรวจและประเมินผล  23. สำนักนโยบายและยุทธศาสตร์  24. กลุ่มกฎหมาย  25. กลุ่มตรวจสอบภายใน  26. กลุ่มพัฒนาระบบบริหาร  27. ศูนย์ปฏิบัติการต่อต้านการทุจริต  ข. ราชการบริหารส่วนภูมิภาค  สำนักงานทรัพยากรธรรมชาติและสิ่งแวดล้อมจังหวัด | ก. ราชการบริหารส่วนกลาง  1. **กองกลาง**  2. **กองกฎหมาย**  3. **กองการต่างประเทศ**  4. **กองการบิน**  5. **กองแก้ไขปัญหาการบุกรุกที่ดินของรัฐ**  6. **กองตรวจราชการ**  7. **กองยุทธศาสตร์และแผนงาน**  8. ศูนย์เทคโนโลยีสารสนเทศและการสื่อสาร  9.-24. สำนักงานสิ่งแวดล้อมภาคที่ 1-16  25. กลุ่มตรวจสอบภายใน  26. กลุ่มพัฒนาระบบบริหาร  27. ศูนย์ปฏิบัติการต่อต้านการทุจริต  ข. ราชการบริหารส่วนภูมิภาค  สำนักงานทรัพยากรธรรมชาติและสิ่งแวดล้อมจังหวัด |

2. ปรับปรุงการแบ่งส่วนราชการสำนักงานนโยบายและแผนทรัพยากรธรรมชาติและสิ่งแวดล้อม ตามกฎกระทรวงแบ่งส่วนราชการสำนักงานนโยบายและแผนทรัพยากรธรรมชาติและสิ่งแวดล้อม สำนักงานนโยบายและแผนทรัพยากรธรรมชาติและสิ่งแวดล้อม พ.ศ. 2555 ดังนี้

|  |  |
| --- | --- |
| **การแบ่งส่วนราชการเดิม** | **การแบ่งส่วนราชการที่ขอปรับปรุง** |
| 1. สำนักงานเลขานุการกรม  2. กองบริหารจัดการที่ดิน  3. กองประสานการจัดการทรัพยากรธรรมชาติและสิ่งแวดล้อม  4. สำนักงานกองทุนสิ่งแวดล้อม  5. สำนักงานคณะกรรมการสิ่งแวดล้อมแห่งชาติ  6. สำนักงานประสานการจัดการการเปลี่ยนแปลงสภาพภูมิอากาศ  7. สำนักจัดการสิ่งแวดล้อมธรรมชาติและศิลปกรรม  8. สำนักติดตามประเมินผลสิ่งแวดล้อม  9. สำนักวิเคราะห์ผลกระทบสิ่งแวดล้อม  10. สำนักสิ่งแวดล้อมชุมชนและพื้นที่เฉพาะ  11. กลุ่มงานด้านวิชาการ (ประกอบด้วย 1. กลุ่มนิติการ 2. ฝ่ายความหลากหลายทางชีวภาพ)  12. กลุ่มตรวจสอบภายใน  13. กลุ่มพัฒนาระบบบริหาร | 1. สำนักงานเลขานุการกรม  2. **กองจัดการความหลากหลายทางชีวภาพ**  3. **กองจัดการสิ่งแวดล้อมธรรมชาติและศิลปกรรม**  4. **กองติดตามประเมินผลสิ่งแวดล้อม**  5. **กองบริหารกองทุนสิ่งแวดล้อม**  6. กองบริหารจัดการที่ดิน  7. **กองประสานการจัดการการเปลี่ยนแปลงสภาพภูมิอากาศ**  8. กองพัฒนาระบบการวิเคราะห์ผลกระทบสิ่งแวดล้อม  9. **กองยุทธศาสตร์และแผนงาน**  10. **กองวิเคราะห์ผลกระทบสิ่งแวดล้อม**  11. **กองสิ่งแวดล้อมชุมชนและพื้นที่เฉพาะ**  12. กลุ่มตรวจสอบภายใน  13. กลุ่มนิติการ  14. กลุ่มพัฒนาระบบบริหาร |

**5. เรื่อง การใช้อำนาจตามมาตรา 4 วรรคหนึ่ง แห่งพระราชกฤษฎีกาว่าด้วยการบริหารงานจังหวัดและกลุ่มจังหวัดแบบบูรณาการ พ.ศ. 2551 ร่างระเบียบสำนักนายกรัฐมนตรีว่าด้วยการบริหารงานเชิงพื้นที่แบบบูรณาการ พ.ศ. .... การยกเลิกประกาศคณะกรรมการนโยบายการบริหารงานจังหวัดและกลุ่มจังหวัดแบบบูรณาการ (ก.น.จ.) เรื่อง การกำหนดหลักเกณฑ์และวิธีปฏิบัติในการบริหารงบประมาณจังหวัดและงบประมาณกลุ่มจังหวัด (ฉบับที่ 2) ลงวันที่ 11 ตุลาคม 2554 และการจัดตั้งกลุ่มจังหวัดและกำหนดจังหวัดที่เป็นศูนย์ปฏิบัติการของกลุ่มจังหวัด**

คณะรัฐมนตรีมีมติเห็นชอบ ดังนี้

1. เห็นชอบให้ใช้อำนาจตามมาตรา 4 วรรคหนึ่ง แห่งพระราชกฤษฎีกาว่าด้วยการบริหารงานจังหวัดและกลุ่มจังหวัดแบบบูรณาการ พ.ศ. 2551 เพื่อกำหนดเรื่องที่จังหวัดหรือกลุ่มจังหวัดยังไม่สมควรจะปฏิบัติ หรือปฏิบัติอย่างมีเงื่อนไข ตามข้อเสนอคณะกรรมการนโยบายการบริหารงานจังหวัดและกลุ่มจังหวัด ดังนี้

1.1 **เรื่องที่จังหวัดและกลุ่มจังหวัดยังไม่สมควรที่จะปฏิบัติ** ตามพระราชกฤษฎีกาว่าด้วยการบริหารงานจังหวัดและกลุ่มจังหวัดแบบบูรณาการ พ.ศ. 2551 เกี่ยวกับการกำหนดระยะเวลาของแผนพัฒนาจังหวัด (มาตรา 18 วรรคสาม) และระยะเวลาของแผนพัฒนากลุ่มจังหวัด (มาตร 27 วรรคหนึ่ง) **แต่ให้ถือปฏิบัติตามร่างระเบียบสำนักนายกรัฐมนตรี**ว่าด้วยการบริหารงานเชิงพื้นที่แบบบูรณาการ พ.ศ. ....

1.2 **สำหรับการดำเนินงานตามมาตราอื่น ๆ ให้จังหวัดและกลุ่มจังหวัดปฏิบัติ**ตาม พระราชกฤษฎีกาว่าด้วยการบริหารงานจังหวัดและกลุ่มจังหวัดแบบบูรณาการ พ.ศ. 2551 และร่างระเบียบ สำนักนายกรัฐมนตรีว่าด้วยการบริหารงานเชิงพื้นที่แบบบูรณาการ พ.ศ. ....

1.3 เรื่องที่จังหวัดและกลุ่มจังหวัดต้องปฏิบัติตามพระราชกฤษฎีกาว่าด้วยการบริหารงานจังหวัดและกลุ่มจังหวัดแบบบูรณาการ พ.ศ. 2551 **อย่างมีเงื่อนไข** ตามความในมาตรา 6(6), มาตรา 11 (1) มาตรา 13 (1) มาตรา 17 มาตรา 25 วรรคหนึ่ง มาตรา 27 วรรคหนึ่ง ตามมาตรา 28 วรรคหนึ่ง และมาตรา 32 ที่อ้างถึง “**ก.น.จ.**” **ให้หมายความถึงคณะกรรมการบูรณาการนโยบายพัฒนาภาค (ก.บ.ภ.)** ตามร่างระเบียบสำนักนายกรัฐมนตรีว่าด้วยการบริหารงานเชิงพื้นที่แบบบูรณาการ พ.ศ. ....

2. เห็นชอบในหลักการร่างระเบียบสำนักนายกรัฐมนตรีว่าด้วยการบริหารงานเชิงพื้นที่แบบบูรณาการ พ.ศ. .... ซึ่งมีสาระสำคัญกำหนดให้มีคณะกรรมการบูรณาการนโยบายพัฒนาภาคโดยมีอำนาจหน้าที่กำหนดกรอบนโยบายและวางระบบในการบริหารงานภาค กำหนดนโยบายหลักเกณฑ์ และวิธีการในการจัดทำแผนพัฒนาจังหวัด แผนพัฒนากลุ่มจังหวัด และแผนพัฒนาภาค ซึ่งแผนพัฒนาภาคต้องสอดคล้องกับแผนระดับชาติและนโยบายรัฐบาล

3. เห็นชอบให้ยกเลิกประกาศคณะกรรมการนโยบายการบริหารงานจังหวัดและกลุ่มจังหวัดแบบบูรณาการ เรื่อง การกำหนดหลักเกณฑ์แลวิธีปฏิบัติในการบริหารงบประมาณจังหวัดและงบประมาณกลุ่มจังหวัด (ฉบับที่ 2) ลงวันที่ 11 ตุลาคม 2554

4. เห็นชอบในหลักการร่างประกาศคณะกรรมการนโยบายการบริหารงานจังหวัดและกลุ่มจังหวัดแบบบูรณาการ เรื่อง การจัดตั้งกลุ่มจังหวัดและกำหนดจังหวัดที่เป็นศูนย์ปฏิบัติการของกลุ่มจังหวัด ซึ่งมีสาระสำคัญเป็นการกำหนดให้มี 6 ภาค การจัดตั้งกลุ่มจังหวัด และกำหนดจังหวัดที่เป็นศูนย์ปฏิบัติการของกลุ่มจังหวัด

**สาระสำคัญของเรื่อง**

1. สาระสำคัญของการใช้อำนาจมาตรา 4 วรรคหนึ่ง แห่งพระราชกฤษฎีกาว่าด้วยการบริหารงานจังหวัดและกลุ่มจังหวัดแบบบูรณาการ พ.ศ. 2551

1.1 การกำหนดระยะเวลาของแผนพัฒนาจังหวัดซึ่งกำหนดระยะเวลา 4 ปี ตามมาตรา 18 วรรคสาม และระยะเวลาของแผนพัฒนากลุ่มจังหวัดตามมาตรา 27 วรรคหนึ่ง [กำหนดให้นำระยะเวลาตามมาตรา 18 มาใช้โดยอนุโลม] ให้เป็นไปตามที่ร่างระเบียบตามข้อ 2 กำหนดซึ่งมีกำหนดระยะเวลา 5 ปี

1.2 กำหนดให้จังหวัดและกลุ่มจังหวัด นอกจากต้องปฏิบัติตามพระราชกฤษฎีกาด้วยการบริหารงานจังหวัดและกลุ่มจังหวัดแบบบูรณาการฯ ยังต้องปฏิบัติตามร่างระเบียบข้อ 2 ด้วย และให้อำนาจของ ก.น.จ. บางกรณีตามที่กำหนดในพระราชกฤษฎีกาให้หมายถึง ก.บ.ภ. ตามร่างระเบียบว่าด้วยการบริหารงานเชิงพื้นที่แบบบูรณาการ พ.ศ. ....

2. **สาระสำคัญของร่างระเบียบ**

2.1 กำหนดให้ ก.บ.ภ. ประกอบด้วยนายกรัฐมนตรีเป็นประธานกรรมการ กรรมการโดยตำแหน่ง กรรมการผู้ทรงคุณวุฒิ และให้เลขาธิการคณะกรรมการพัฒนาการเศรษฐกิจและสังคมแห่งชาติ เป็นกรรมการและเลขานุการ โดยมีอำนาจหน้าที่กำหนดกรอบนโยบายและวางระบบในการบริหารงานภาค กำหนดนโยบายหลักเกณฑ์ และวิธีการในการจัดทำแผนพัฒนาจังหวัด แผนพัฒนากลุ่มจังหวัด และแผนพัฒนาภาค ซึ่งแผนพัฒนาภาคสอดคล้องกับแผนระดับชาติและนโยบายรัฐบาล บูรณาการแผนของส่วนราชการและแผนพัฒนาพื้นที่

2.2 กำหนดให้แผนพัฒนาจังหวัด แผนพัฒนากลุ่มจังหวัด และแผนพัฒนาภาค มีระยะเวลาห้าปี

2.3 กำหนดขั้นตอนการจัดทำแผนพัฒนาจังหวัด แผนพัฒนากลุ่มจังหวัด แผนปฏิบัติราชการประจำปีของจังหวัด และแผนปฏิบัติราชการประจำปีของกลุ่มจังหวัด

2.4 กำหนดให้ ก.บ.ภ. เสนอนายกรัฐมนตรีเพื่อพิจารณาจัดสรรงบประมาณ กรณีที่เห็นว่ามีเหตุผลและความจำเป็นที่ต้องพัฒนาพื้นที่ใดเป็นการเร่งด่วน

2.5 กำหนดให้ระเบียบนี้ใช้บังคับกับการดำเนินการจัดทำงบประมาณรายจ่ายประจำปีงบประมาณ พ.ศ. 2562 เป็นต้นไป

2.6 กำหนดบทเฉพาะกาล

2.6.1 ในครั้งแรกให้ปรับปรุงแผนพัฒนาจังหวัดและแผนพัฒนากลุ่มจังหวัดให้สอดคล้องกับนโยบายและหลักเกณฑ์ที่ ก.บ.ภ. กำหนด และให้แผนพัฒนาจังหวัดและแผนพัฒนากลุ่มจังหวัดมีห้วงระยะเวลาสอดคล้องกับแผนพัฒนาเศรษฐกิจและสังคมแห่งชาติ ฉบับที่ 12 (พ.ศ. 2560 - พ.ศ. 2564) และให้จัดทำแผนพัฒนาภาค และให้กลุ่มจังหวัดที่ไม่มีแผนพัฒนากลุ่มจังหวัดจัดทำแผนพัฒนากลุ่มจังหวัด โดยมีห้วงระยะเวลาสอดคล้องกับแผนพัฒนาเศรษฐกิจและสังคมแห่งชาติดังกล่าว

2.6.2 กำหนดให้คงกลุ่มจังหวัดไว้ตามประกาศคณะกรรมการนโยบายการบริหารงานจังหวัดและกลุ่มจังหวัดแบบบูรณาการ เรื่อง การจัดตั้งกลุ่มจังหวัดและกำหนดจังหวัดที่เป็นศูนย์ปฏิบัติการของกลุ่มจังหวัด เมื่อวันที่ 18 กุมภาพันธ์ พ.ศ. 2552 ซึ่งแก้ไขเพิ่มเติมโดยประกาศคณะกรรมการฯ (ฉบับที่ 2) เมื่อวันที่ 11 ตุลาคม พ.ศ. 2554 เพื่อให้การบริหารงบประมาณของกลุ่มจังหวัด ประจำปีงบประมาณ พ.ศ. 2559 พ.ศ. 2560 และ พ.ศ. 2561

2.6.3 กำหนดให้การบริหารงบประมาณของจังหวัดและกลุ่มจังหวัด ประจำปีงบประมาณ พ.ศ. 2560 และ พ.ศ. 2561 ให้ ก.บ.ภ. มีอำนาจในการพิจารณาปรับปรุงแก้ไขแผนพัฒนาจังหวัด แผนพัฒนากลุ่มจังหวัด แผนปฏิบัติราชการประจำปีของจังหวัด และแผนปฏิบัติราชการประจำปีของกลุ่มจังหวัด ตามที่คณะกรรมการบริหารงานจังหวัดแบบบูรณาการ (ก.บ.จ.) หรือคณะกรรมการบริหารงานกลุ่มจังหวัดแบบบูรณาการ (ก.บ.ก.) ตามพระราชกฤษฎีกาว่าด้วยการบริหารงานจังหวัดและกลุ่มจังหวัดฯ เสนอ แล้วแต่กรณี ทั้งนี้ตามหลักเกณฑ์และวิธีการที่ ก.บ.ภ. กำหนด

3. สาระสำคัญของประกาศคณะกรรมการนโยบายการบริหารงานจังหวัดและกลุ่มจังหวัดแบบบูรณาการ เรื่องการกำหนดหลักเกณฑ์และวิธีปฏิบัติในการบริหารงบประมาณจังหวัดและงบประมาณกลุ่มจังหวัด (ฉบับที่ 2) ลงเมื่อวันที่ 11 ตุลาคม 2554) เป็นการยกเลิกอำนาจของคณะอนุกรรมการนโยบายการบริหารงานจังหวัดและกลุ่มจังหวัดแบบบูรณาการ ด้านแผนและด้านงบประมาณ ในการพิจารณาแก้ไขแผนพัฒนาจังหวัด แผนพัฒนากลุ่มจังหวัด แผนปฏิบัติราชการประจำปีของจังหวัด และแผนปฏิบัติราชการประจำปีของกลุ่มจังหวัด

4. สาระสำคัญของร่างประกาศคณะกรรมการนโยบายการบริหารงานจังหวัดและกลุ่มจังหวัดแบบบูรณาการ เรื่อง การจัดตั้งกลุ่มจังหวัดและกำหนดจังหวัดที่เป็นศูนย์ปฏิบัติการของกลุ่มจังหวัด เป็นการกำหนดให้จัดตั้งกลุ่มจังหวัดและกำหนดจังหวัดที่เป็นศูนย์ปฏิบัติการของกลุ่มจังหวัดในภาคกลาง ภาคใต้ ภาคใต้ชายแดน ภาคตะวันออก ภาคตะวันออกเฉียงเหนือ ภาคเหนือ กลุ่มจังหวัดภาคเหนือตอนบน 2 กลุ่มจังหวัดภาคเหนือตอนล่าง 1 และกลุ่มจังหวัดภาคเหนือตอนล่าง 2

ทั้งนี้ กำหนดให้ประกาศนี้ใช้บังคับกับการดำเนินการจัดทำงบประมาณรายจ่ายประจำ

ปีงบประมาณ พ.ศ. 2562 เป็นต้นไป

|  |
| --- |
| **เศรษฐกิจ- สังคม** |

**6. เรื่อง ขออนุมัติจัดทำโครงการพัฒนาที่อยู่อาศัย ชุดที่ 1 ปี 2559 โครงการเคหะชุมชนและบริการชุมชนผู้มีรายได้น้อยถึงปานกลาง จังหวัดชลบุรี (ห้วยกะปิ)**

คณะรัฐมนตรีมีมติอนุมัติการจัดทำโครงการพัฒนาที่อยู่อาศัย ชุดที่ 1 ปี 2559 จำนวน 1 โครงการ ได้แก่ โครงการเคหะชุมชนและบริการชุมชนผู้มีรายได้น้อยถึงปานกลาง จังหวัดชลบุรี (ห้วยกะปิ) รวม 1,104 หน่วย วงเงินลงทุนรวม 647.314 ล้านบาท ตามที่กระทรวงการพัฒนาสังคมและความมั่นคงของมนุษย์ (พม.) เสนอ โดยใช้เงินกู้ในประเทศ จำนวน 444.948 ล้านบาท เงินอุดหนุนจากรัฐบาล จำนวน 158.3423 ล้านบาท และเงินรายได้การเคหะแห่งชาติของ (กคช.) จำนวน 44.0237 ล้านบาท โดยเงินอุดหนุนจากรัฐบาลดังกล่าวให้ดำเนินการตามความเห็นของสำนักงบประมาณ รวมทั้งมอบหมายให้การะทรวงการคลังเป็นผู้จัดหาและค้ำประกันเงินกู้ต่อไป

ทั้งนี้ ให้การเคหะแห่งชาติเริ่มดำเนินโครงการดังกล่าวได้เมื่อรายงานการวิเคราะห์ผลกระทบสิ่งแวดล้อมได้รับความเห็นชอบจากคณะกรรมการสิ่งแวดล้อมแห่งชาติแล้ว และให้ พม. กำกับดูแลให้ กคช. ดำเนินโครงการพัฒนาที่อยู่อาศัย ชุดที่ 1 ปี 2559 ให้เป็นไปตามเป้าหมายและกรอบระยะเวลาที่กำหนดและตรงกับความต้องการของกลุ่มเป้าหมายอย่างแท้จริง โดยคำนึงถึงความคุ้มค่าในการดำเนินการและการพัฒนาที่อยู่อาศัยที่ได้มาตรฐานรวมทั้งให้มีการประเมินผลการดำเนินการโครงการเป็นระยะ ๆ เพื่อให้สามารถปรับปรุงการดำเนินโครงการให้เหมาะสมต่อไป

**สาระสำคัญของโครงการดังกล่าวมีรายละเอียด** ดังนี้

1. **ชื่อโครงการ** โครงการเคหะชุมชนและบริการชุมชนผู้มีรายได้น้อยถึงปานกลาง จังหวัดชลบุรี (ห้วยกะปิ)

**2. วัตถุประสงค์โครงการ**

1) เพื่อตอบสนองความต้องการที่อยู่อาศัยของประชาชนผู้มีรายได้น้อยถึงปานกลางให้มีที่อยู่อาศัย ที่ได้มาตรฐาน และยกระดับคุณภาพชีวิตของประชาชนกลุ่มเป้าหมาย

2) เพื่อลดความเหลื่อมล้ำและสร้างความเป็นธรรมในสังคมให้ประชาชนผู้มีรายได้น้อยได้มีโอกาสมีที่อยู่อาศัยเป็นของตนเอง

3) เพื่อบริหารจัดการทรัพย์สินรอการพัฒนา (Sunk Cost) ของโครงการบ้านเอื้ออาทร โดยนำมาพัฒนาต่อไปได้อย่างมีประสิทธิภาพ

4) เพื่อกระตุ้นเศรษฐกิจ โดยการลงทุนของภาครัฐ

**3.** **ที่ตั้งโครงการ** ซอยกระเสริม 1 ตำบลห้วยกะปิ อำเภอเมือง จังหวัดชลบุรี

**4. ขนาดและกรรมสิทธิ์ที่ดิน** ที่ดินโครงการมีขนาด 28.79 ไร่ ตามโฉนดเลขที่ 2181 ที่ดิน เป็นกรรมสิทธิ์ของ กคช.

**5.** **กลุ่มเป้าหมาย** กลุ่มผู้มีรายได้ ณ ปี 2560 ประมาณ 14,001-20,600 บาท/ครัวเรือน/เดือน

**6.** **ลักษณะโครงการ** อาคารชุดพักอาศัยสูง 4 ชั้น จำนวน 23 อาคาร หน่วยพักอาศัย 1,104 หน่วย ขนาดห้องพักอาศัย 32 ตารางเมตร

**7. การใช้ที่ดินโครงการ** พื้นที่ขายได้: พื้นที่ขายไม่ได้ ประมาณร้อยละ 27.40: 72.60

**8.** **ระยะเวลาที่ก่อสร้าง** 20 เดือน เริ่มตั้งแต่เดือนตุลาคม 2560 –พฤษภาคม 2562

**7. เรื่อง ขออนุมัติจัดทำโครงการบ้านสวัสดิการข้าราชการ (เช่าซื้อ) จังหวัดสงขลาและจังหวัดปัตตานี**

คณะรัฐมนตรีมีมติอนุมัติ ดังนี้

1. อนุมัติการจัดทำโครงการบ้านสวัสดิการข้าราชการ (เช่าซื้อ) จังหวัดสงขลาและจังหวัดปัตตานี

รวม 606 หน่วย วงเงินลงทุนรวม 573.826 ล้านบาท โดยใช้เงินกู้ 453.623 ล้านบาท เงินอุดหนุนจากรัฐ 69.280 ล้านบาท และเงินรายได้ 50.923 ล้านบาท ตามที่กระทรวงการพัฒนาสังคมและความมั่นคงของมนุษย์ (พม.) เสนอ ประกอบด้วย

* 1. โครงการบ้านสวัสดิการข้าราชการ (เช่าซื้อ) จังหวัดสงขลา จำนวน 491 หน่วย

วงเงินลงทุนรวม 478.139 ล้านบาท โดยใช้เงินกู้ 384.718 ล้านบาท เงินอุดหนุนจากรัฐ 50.880 ล้านบาท และเงินรายได้ 42.541 ล้านบาท

* 1. โครงการบ้านสวัสดิการข้าราชการ (เช่าซื้อ) จังหวัดปัตตานี จำนวน 115 หน่วย

วงเงินลงทุนรวม 95.687 ล้านบาท โดยใช้เงินกู้ 68.905 ล้านบาท เงินอุดหนุนจากรัฐ 18.400 ล้านบาท และ เงินรายได้ 8.382 ล้านบาท โดยในส่วนของงบประมาณให้ดำเนินการตามความเห็นของสำนักงบประมาณ และในส่วนของการดำเนินการจัดหาและการค้ำประกันเงินกู้ รวมทั้งการจัดหาสินเชื่อให้กับข้าราชการที่ต้องการซื้อที่พักอาศัยตามโครงการฯ ให้ดำเนินการตามความเห็นของกระทรวงการคลัง

1. ในการดำเนินโครงการฯ ให้การเคหะแห่งชาติคำนึงถึงความต้องการที่อยู่อาศัยของ

กลุ่มเป้าหมายอย่างแท้จริงและเหมาะสม เช่น สภาพ ขนาดและรูปแบบที่อยู่อาศัย สภาพแวดล้อม และเส้นทางการคมนาคม รวมทั้งความคุ้มค่าในการดำเนินการและการพัฒนาที่อยู่อาศัยที่ได้มาตรฐาน ทั้งนี้ ในการกำหนดพื้นที่ดำเนินโครงการฯ ให้คำนึงถึงความปลอดภัยของผู้อยู่อาศัยซึ่งเป็นเจ้าหน้าที่ของรัฐในพื้นที่ที่อาจมีความเสี่ยงต่อชีวิตและทรัพย์สินด้วย

1. ให้ พม. กำกับดูแลให้การเคหะแห่งชาติดำเนินโครงการฯ ให้เป็นไปตามแผนและกรอบ

ระยะเวลาที่กำหนด โดยให้การเคหะแห่งชาติจัดลำดับความสำคัญและดำเนินโครงการในส่วนที่มีความพร้อมและ มีความต้องการที่ชัดเจนก่อน ส่วนการดำเนินการส่วนที่เหลือให้การเคหะแห่งชาติดำเนินการเมื่อมีความต้องการที่อยู่อาศัยในพื้นที่ชัดเจนแล้ว โดยให้เป็นไปตามขั้นตอนของกฎหมาย ระเบียบ และมติคณะรัฐมนตรีที่เกี่ยวข้อง ทั้งนี้ ให้มีการติดตามและประเมินผลการดำเนินงานด้วย

1. ให้ พม. และการเคหะแห่งชาติดำเนินการตามมติคณะกรรมการพัฒนาการเศรษฐกิจและสังคม

แห่งชาติและรับความเห็นของกระทรวงการคลังไปพิจารณาดำเนินการต่อไปด้วย

**สาระสำคัญของเรื่อง**

พม. รายงานว่า

1. โครงการบ้านสวัสดิการข้าราชการเป็นโครงการเพื่อสร้างความมั่นคงด้านการอยู่อาศัยให้กับ

ข้าราชการและเจ้าหน้าที่ชั้นผู้น้อยได้มีที่อยู่อาศัยลักษณะซื้อ/เช่าซื้อเป็นของตนเองโดยโครงการฯ จะแบ่งเป็น 2 รูปแบบ ได้แก่ (1) โครงการบ้านสวัสดิการข้าราชการ และ (2) โครงการบ้านพักข้าราชการ (บ้านหลวง) [คณะรัฐมนตรีมีมติ (12 มกราคม 2559) เห็นชอบในหลักการโครงการบ้านพักข้าราชการ (บ้านหลวง) ปี 2559] ทั้งนี้ จากการสำรวจข้อมูลครัวเรือนข้าราชการที่ไม่มีกรรมสิทธิ์ในที่อยู่อาศัยในปี 2558 พบว่า ข้าราชการทั่วประเทศที่ยังไม่มีกรรมสิทธิ์ในที่อยู่อาศัย มีจำนวนรวมประมาณ 467,470 ครัวเรือน นอกจากนี้จากการสำรวจภาระหนี้สินครัวเรือนของข้าราชการในปี 2555 พบว่า ครอบครัวข้าราชการมีหนี้สินเพื่อที่อยู่อาศัยมากที่สุด โดยคิดเป็นร้อยละ 54.7 พบว่า ครอบครัวข้าราชการมีหนี้สินเพื่อที่อยู่อาศัยมากที่สุด โดยคิดเป็นร้อยละ 54.7 ของทั้งหมด สะท้อนให้เห็นว่ากลุ่มข้าราชการมีความต้องการที่อยู่อาศัยเป็นของตนเอง

1. กคช. ได้พิจารณาและจัดทำรายละเอียดโครงการบ้านสวัสดิการข้าราชการ (เช่าซื้อ) ใน

พื้นที่ของ กคช. 2 พื้นที่ ได้แก่ โครงการบ้านสวัสดิการข้าราชการ (เช่าซื้อ) จังหวัดสงขลา จำนวน 491 หน่วย และโครงการบ้านสวัสดิการข้าราชการ (เช่าซื้อ) จังหวัดปัตตานี 115 หน่วย รวม 606 หน่วย ซึ่ง กคช. ได้นำเสนอโครงการต่อคณะกรรมการการเคหะแห่งชาติในการประชุมครั้งที่ 2/2560 เมื่อวันที่ 22 มีนาคม 2560 และคณะกรรมการฯ มีมติเห็นชอบในหลักการตามที่ กคช. เสนอ

1. **ลูกค้ากลุ่มเป้าหมาย**

* ข้าราชการผู้มีรายได้น้อย (กลุ่ม ก.เช่าซื้อ) โดยมีรายได้ครัวเรือน ณ ปี 2560 จำนวน

14,001-20,600 บาท/ครัวเรือน/เดือน ในส่วนภูมิภาค

* ข้าราชการผู้มีรายได้ปานกลางค่อนข้างสูง (กลุ่ม ง.เช่าซื้อ) ดดยมีรายได้ครัวเรือน

ณ ปี 2560 จำนวน 33,301 บาท/ครัวเรือน/เดือนขึ้นไปในส่วนภูมิภาค

1. **ระยะเวลาดำเนินการ** กคช. วางแผนที่จะเริ่มดำเนินการก่อสร้างในปี 2560 และคาดว่า

จะแล้วเสร็จในปี 2562 (ระยะเวลาก่อสร้าง 18-20 เดือน) ขึ้นอยู่กับขนาดโครงการ

**8. เรื่อง ขอขยายระยะเวลารับคำขอค้ำประกันสินเชื่อโครงการค้ำประกันสินเชื่อเพื่อผู้ประกอบการ Micro Entrepreneurs ระยะที่ 2**

คณะรัฐมนตรีมีมติเห็นชอบการขอขยายระยะเวลารับคำขอค้ำประกันสินเชื่อโครงการค้ำประกันสินเชื่อเพื่อผู้ประกอบการ Micro Entrepreneurs ระยะที่ 2 **จากเดิม** สิ้นสุดระยะเวลารับคำขอค้ำประกันวันที่ 31 ธันวาคม 2560 หรือจนกว่าจะเต็มวงเงินแล้วแต่อย่างหนึ่งอย่างใดจะถึงก่อน **เป็น** สิ้นสุดระยะเวลารับขอค้ำประกันวันที่ 30 มิถุนายน 2561 หรือจนกว่าจะเต็มวงเงิน แล้วแต่อย่างหนึ่งอย่างใดจะถึงก่อน ตามที่กระทรวงการคลัง (กค.) เสนอ

ทั้งนี้ เพื่อให้การดำเนินโครงการฯ เกิดประสิทธิภาพเพิ่มมากขึ้น สามารถปล่อยสินเชื่อให้แก่ผู้ประกอบการรายย่อยได้มากขึ้นและเปิดโครงการได้ภายในระยะเวลาที่กำหนดไว้ รวมทั้งมีกลไกในการติดตามผลการดำเนินโครงการฯ อย่างเป็นรูปธรรม เห็นควรให้ กค. (บรรษัทประกันสินเชื่ออุตสาหกรรมขนาดย่อม) ดำเนินการต่อไปด้วย ดังนี้

1. เร่งประชาสัมพันธ์ให้กลุ่มเป้าหมายได้ทราบถึงหลักเกณฑ์ เงื่อนไข และสิทธิพิเศษต่าง ๆ ของโครงการฯ เพื่อจูงใจให้ผู้ประกอบการรายย่อยมาเข้าร่วมโครงการฯ เพิ่มมากขึ้น

2. จัดทำรายงานผลการดำเนินโครงการฯ และผลสัมฤทธิ์รวมถึงปัญหาและอุปสรรคที่เกิดขึ้น เสนอต่อคณะกรรมการขับเคลื่อนมาตรการกระตุ้นเศรษฐกิจและการลงทุนของประเทศ เพื่อช่วยเร่งรัดติดตามและแก้ไขปัญหาต่าง ๆ ที่เกิดขึ้นต่อไป

**สาระสำคัญของเรื่อง**

กค.รายงานว่า เนื่องจากการดำเนินโครงการฯ ในระยะแรกจำเป็นต้องสร้างความเข้าใจในหลักเกณฑ์และเงื่อนไขของโครงการฯ ประกอบกับสภาวะเศรษฐกิจอยู่ในช่วงเริ่มฟื้นตัวส่งผลให้สถาบันการเงินมีความเข้มงวดในการปล่อยสินเชื่อให้แก่ผู้ประกอบการรายย่อย ดังนั้น เพื่อให้เกิดความต่อเนื่องในการช่วยเหลือผู้ประกอบการรายย่อย โดยการเพิ่มโอกาสให้สามารถเข้าถึงแหล่งเงินทุนได้มากขึ้น และช่วยเสริมสภาพคล่องให้แก่ผู้ประกอบการรายย่อยตามวัตถุประสงค์ของโครงการฯ จึงเห็นควรเสนอขอขยายระยะเวลาโครงการฯ **จากเดิม** สิ้นสุดระยะเวลารับคำขอค้ำประกันวันที่ 31 ธันวาคม 2560 หรือจนกว่าจะเต็มวงเงิน แล้วแต่อย่างหนึ่งอย่างใดจะถึงก่อน **เป็นสิ้นสุดระยะเวลารับคำขอค้ำประกันวันที่ 30 มิถุนายน 2561 หรือจนกว่าจะเต็มวงเงินแล้วแต่อย่างหนึ่งอย่างใดจะถึงก่อน** ทั้งนี้ หลักเกณฑ์และเงื่อนไขอื่น ๆ ของโครงการ รวมถึงกรอบวงเงินงบประมาณยังคงให้เป็นไปตามมติคณะรัฐมนตรีเมื่อวันที่ 23 กุมภาพันธ์ 2559 ดังนี้

|  |  |
| --- | --- |
| **หัวข้อ** | **สาระสำคัญ** |
| **คุณสมบัติผู้ขอค้ำประกัน** | เป็นผู้ประกอบการรายย่อยที่ดำเนินธุรกิจโดยมีสถานประกอบการที่ชัดเจน มีเอกสาร หลักฐานรับรองว่าประกอบธุรกิจจริง และมีทรัพย์สินถาวร (ไม่รวมที่ดิน) ไม่เกิน 5 ล้านบาท |
| **วงเงินค้ำประกัน** | 13,500 ล้านบาท |
| **วงเงินค้ำประกันต่อราย** | 10,000 – 200,000 บาท รวมทุกสถาบันการเงิน |
| **ระยะเวลาค้ำประกัน** | ไม่เกิน 10 ปี |
| **ระยะเวลาดำเนินโครงการ** | สิ้นสุดระยะเวลารับคำขอค้ำประกันวันที่ 31 ธันวาคม 2560 |
| **ค่าธรรมเนียมค้ำประกัน** | ร้อยละ 1-3 ต่อปี ของวงเงินค้ำประกัน โดยพิจารณาตามความเสี่ยงของลูกค้า ทั้งนี้ รัฐบาลจ่ายค่าธรรมเนียมแทนผู้ประกอบการในปีแรก |
| **การจ่ายค่าประกันชดเชย**  **ของ บสย.** | บสย. จ่ายค่าประกันชดเชยตลอดโครงการไม่เกินค่าธรรมเนียมที่ได้รับบวกเงินสมทบจากรัฐบาล ร้อยละ 20 ของวงเงินอนุมัติค้ำประกัน |
| **การชดเชยจากรัฐบาล** | รัฐบาลชดเชยตามภาระที่เกิดขึ้นจริงเป็นเงิน จำนวน 3,105 ล้านบาท แบ่งเป็น  (1)ชดเชยค่าธรรมเนียมค้ำประกันอัตราร้อยละ 3 ต่อปี ในปีแรกเป็นเงินจำนวน 405 ล้านบาท (ร้อยละ 3 x 13,500 ล้านบาท)  (2)ชดเชยการจ่ายค่าประกันชดเชยอัตราร้อยละ 20 ของวงเงินอนุมัติค้ำประกัน เป็นเงินจำนวน 2,700 ล้านบาท (ร้อยละ 20 x 13,500 ล้านบาท) โดยแบ่งจ่ายเป็นรายปีในช่วง 5 ปีแรก (ปีที่ 1 – 2 ในอัตราร้อยละ 7 และปีที่ 3 – 5 ในอัตราร้อยละ 2) ทั้งนี้ ให้ บสย. ให้เงินรายได้จากค่าธรรมเนียมค้ำประกันสินเชื่อของโครงการก่อน หากไม่เพียงพอจึงขอรับการจัดสรรงบประมาณตามความจำเป็นเหมาะสมต่อไป |

**9. เรื่อง การปรับปรุงแผนยุทธศาสตร์การให้เอกชนร่วมลงทุนในกิจการของรัฐ**

คณะรัฐมนตรีมีมติเห็นชอบและรับทราบตามที่ รองนายกรัฐมนตรี (นายสมคิด จาตุศรีพิทักษ์) ประธานกรรมการนโยบายการให้เอกชนร่วมลงทุนในกิจการของรัฐเสนอ ดังนี้

1. เห็นชอบร่างแผนยุทธศาสตร์การให้เอกชนร่วมลงทุนในกิจการของรัฐ (แผนยุทธศาสตร์ฯ)

พ.ศ. 2560 - 2564

2. รับทราบรายการโครงการในกิจการภายใต้ร่างแผนยุทธศาสตร์ฯ พ.ศ. 2560 – 2564 (Project Pipeline) เพื่อคณะกรรมการนโยบายการให้เอกชนร่วมลงทุนในกิจการของรัฐ (คณะกรรมการนโยบายฯ) กำกับดูแลและติดตามให้เป็นไปตามแผนงานโครงการต่อไป

ทั้งนี้ ให้กระทรวงเจ้าสังกัดและหน่วยงานเจ้าของโครงการเร่งศึกษาความเป็นไปได้ของโครงการและรูปแบบให้เอกชนร่วมลงทุน เพื่อเสนอโครงการที่จะให้เอกชนร่วมลงทุนในกิจการของรัฐตามร่างแผนยุทธศาสตร์ฯ รวมทั้งแจ้งความคืบหน้าของโครงการที่ยังไม่มีความชัดเจนในเรื่อของเงินลงทุนให้คณะกรรมการนโยบายฯ ทราบต่อไป

สำหรับในกรณีที่กระทรวงเจ้าสังกัดหรือหน่วยงานเจ้าของโครงการเสนอขอปรับแนวทางการจัดหาแหล่งเงินทุน โดยไม่ดำเนินการในรูปแบบการให้เอกชนร่วมลงทุนหรือขอปรับโครงการออกจาก project Pipeline ให้คณะกรรมการนโยบายฯ พิจารณากลั่นกรองเหตุผลความจำเป็นที่กระทรวงเจ้าสังกัดหรือหน่วยงานเจ้าของโครงการเสนออย่างรอบคอบทั้งโครงการที่อยู่ในกลุ่ม Opt – out และโครงการที่อยู่ในกลุ่ม Opt – in รวมทั้งให้คณะกรรมการนโยบายฯ หารือร่วมกับหน่วยงานที่เกี่ยวข้องเพื่อพิจารณากำหนดหลักเกณฑ์หรือมาตรการในการปรับเปลี่ยนรูปแบบการดำเนินโครงการจากรูปแบบการให้เอกชนร่วมลงทุนไปเป็นรูปแบบอื่น ๆ เพื่อให้การดำเนินโครงการภายใต้ร่างแผนยุทธศาสตร์ฯ เป็นไปอย่างมีประสิทธิภาพและสร้างความมั่นใจให้ภาคเอกชน ตลอดจนสามารถบรรลุวัตถุประสงค์ตามนโยบายของรัฐบาลที่ต้องการสนับสนุนการจัดหาแหล่งเงินทุนในรูปแบบการให้เอกชนร่วมลงทุน (Public Private Partnership: PPP) เพื่อลดภาระงบประมาณและภาระหนี้สาธารณะของประเทศ รวมทั้งให้สำนักงานคณะกรรมการนโยบายรัฐวิสาหกิจในฐานะเลขานุการคณะกรรมการนโยบายฯ ดำเนินการให้มีการยกเลิกประกาศฉบับเดิม (ประกาศคณะกรรมการนโยบายการให้เอกชนร่วมลงทุนในกิจการของรัฐ เรื่อง แผนยุทธศาสตร์ให้เอกชนร่วมลงทุนในกิจการของรัฐ พ.ศ. 2558 – 2562) ตามขั้นตอนของกฎหมายที่เกี่ยวข้อง เพื่อให้การบังคับใช้ร่างแผนยุทธศาสตร์ฯ พ.ศ. 2560 – 2564 เกิดความชัดเจนต่อไป

**สาระสำคัญของร่างแผนยุทธศาสตร์ฯ พ.ศ. 2560 – 2564 มีสาระสำคัญ ดังนี้**

|  |  |
| --- | --- |
| **ประเด็น** | **สาระสำคัญ** |
| **1. ประเภทและลักษณะของกิจการ** | **- กิจการที่เหมาะสมให้เอกชนมีส่วนร่วมในการลงทุนมีจำนวน 22 กิจการ** ประกอบด้วย **กลุ่มที่ 1** กิจการที่สมควรให้เอกชนมีส่วนร่วมในการลงทุน (Opt - out)จำนวน 4 กิจการ **และกลุ่มที่ 2** กิจการที่รัฐส่งเสริมให้เอกชนมีส่วนร่วมในการลงทุน (Opt - in)จำนวน 18 กิจการ |
| **2. เป้าหมายการให้เอกชนร่วมลงทุน** | **- รัฐมีเป้าหมายที่จะดำเนินโครงการที่อยู่ภายใต้ 4 กิจการในกลุ่มที่ 1 ในลักษณะการให้เอกชนร่วมลงทุนเป็นหลัก** และจะส่งเสริมให้เอกชนมีส่วนร่วมในการลงทุนโครงการที่อยู่ภายใต้ 18 กิจการในกลุ่มที่ 2 เพื่อให้ภาครัฐสามารถลงทุนพัฒนากิจการดังกล่าวได้อย่างรวดเร็วมากขึ้น |
| **3. ประมาณการการลงทุน** | - ประมาณการลงทุนของโครงการลงทุนในกิจการของรัฐตามแผนยุทธศาสตร์ฯ พ.ศ. 2560 – 2564 มีมูลค่ารวมประมาณ 1.62 ล้านล้านบาท  - สำหรับงบประมาณการลงทุนของภาครัฐในแต่ละปีงบประมาณจะขึ้นอยู่กับการพิจารณารูปแบบการให้เอกชนร่วมลงทุนในรายละเอียดของแต่ละโครงการ รวมทั้งจะต้องเป็นไปตามขั้นตอนต่าง ๆ ตามวิธีการจัดทำงบประมาณรายจ่ายประจำปี |
| **4. ความเชื่อมโยงของกิจการภายใต้ยุทธศาสตร์ฯ** | - การพัฒนาโครงการในแต่ละกิจการต้องคำนึงถึงความเชื่อมโยงของขอบเขตงานและระยะเวลาในการพัฒนาและดำเนินโครงการ เพื่อไม่ให้มีการลงทุนซ้ำซ้อนและประชาชนสามารถได้รับบริการสาธารณะอย่างต่อเนื่อง รวมทั้งเพื่อให้การดำเนินโครงการมีประสิทธิภาพสูงสุดโดยแบ่งออกเป็น 3 ระดับ ได้แก่ **ความเชื่อมโยงภายในกิจการเดียวกันความเชื่อมโยงระหว่างกิจการภายในสาขา**และ**ความเชื่อมโยงระหว่างกิจการกับกิจการในสาขาอื่น** |

**สำหรับรายการโครงการในกิจการภายใต้ร่างแผนยุทธศาสตร์ฯ พ.ศ. 2560 – 2564 (Project Pipeline)** แบ่งออกเป็น 2 กลุ่ม **จำนวน 55 โครงการ** ดังนี้

**กลุ่มที่ 1 กิจการที่สมควรให้เอกชนมีส่วนร่วมในการลงทุน (Opt - out)** มี 16 โครงการ ได้แก่ 1) กิจการพัฒนาระบบขนส่งมวลชนทางรางในเมือง 7 โครงการ 2) กิจการพัฒนาถนนที่มีการเก็บค่าผ่านทางในเมือง 1 โครงการ 3) กิจการพัฒนาท่าเรือสาธารณะสำหรับขนส่งสินค้า 6 โครงการ 4) กิจการพัฒนาระบบรถไฟความเร็วสูง 2 โครงการ

**กลุ่มที่ 2 กิจการที่รัฐส่งเสริมให้เอกชนมีส่วนร่วมในการลงทุน (Opt - in)** มี 39 โครงการ ได้แก่ 1) กิจการพัฒนาโครงข่ายโทรคมนาคม 2) กิจการพัฒนาระบบอินเตอร์ความเร็วสูง 3) กิจการพัฒนาถนนที่มีการเก็บค่าผ่านทางระหว่างเมือง 7 โครงการ 4) กิจการพัฒนาสถานีขนส่งบรรจุแยกและกระจายสินค้า 3 โครงการ 5) กิจการพัฒนาระบบตั๋วร่วม 1 โครงการ 6) กิจการพัฒนาธุรกิจและบริหารพื้นที่ท่าอากาศยาน 2 โครงการ 7) กิจการพัฒนาระบบจัดการคุณภาพน้ำ 8 โครงการ 8) กิจการพัฒนาระบบชลประทาน 9) กิจการพัฒนาสถานศึกษาของรัฐ 3 โครงการ 10) กิจการพัฒนาโครงสร้างพื้นฐานด้านสาธารณสุข 6 โครงการ 11) กิจการพัฒนาด้านยาและอุปกรณ์ทางการแพทย์ 2 โครงการ 12) กิจการพัฒนาโครงสร้างพื้นฐานด้านวิทยาศาสตร์เทคโนโลยี และนวัตกรรม 1 โครงการ 13) กิจการพัฒนาที่เกี่ยวข้องกับเศรษฐกิจดิจิทัล 14) กิจการพัฒนาศูนย์การประชุมขนาดใหญ่ 15) กิจการพัฒนาที่อยู่อาศัยผู้มีรายได้น้อยและปานกลาง ผู้สูงอายุ ผู้พิการ และผู้ด้อยโอกาส 4 โครงการ 16) กิจการพัฒนาระบบขนส่งสินค้าทางราง 1 โครงการ 17) กิจการพัฒนาท่าอากาศยาน และ 18) กิจการพัฒนาท่าเรือสาธารณะสำหรับขนส่งผู้โดยสาร 1 โครงการ

**10. เรื่อง โครงการพระราชทานความช่วยเหลือแก่ราชอาณาจักรกัมพูชาในสมเด็จพระเทพรัตนราชสุดาฯ สยามบรมราชกุมารี**

คณะรัฐมนตรีมีมติเห็นชอบให้ทบทวนมติคณะรัฐมนตรีเมื่อวันที่ 29 มีนาคม 2559 **จากเดิม**ให้กองราชเลขานุการในพระองค์ สมเด็จพระเทพรัตนราชสุดาฯ สยามบรมราชกุมารี เป็นหน่วยงานดำเนินโครงการพระราชทานความช่วยเหลือแก่ราชอาณาจักรกัมพูชาในสมเด็จพระเทพรัตนราชสุดาฯ สยามบรมราชกุมารี **เป็น**ให้โอนโครงการฯ ไปอยู่ในกำกับดูแลของกรมความร่วมมือระหว่างประเทศ กระทรวงการต่างประเทศ (กต.)

**สาระสำคัญของเรื่อง**

1. กต. สำนักงบประมาณ กองงานในพระองค์ สมเด็จพระเทพรัตนราชสุดาฯ สยามบรมราชกุมารี และคณะกรรมการอำนวยการโครงการพระราชทานความช่วยเหลือแก่ราชอาณาจักรกัมพูชา (คณะกรรมการอำนวยการฯ) ได้พิจารณาร่วมกันแล้วเห็นสมควรให้โอนโครงการพระราชทานความช่วยเหลือแก่ราชอาณาจักรกัมพูชาในสมเด็จพระเทพรัตนราชสุดาฯ สยามบรมราชกุมารี ไปอยู่ในกำกับดูแลของกรมความร่วมมือระหว่างประเทศ กต. ซึ่งปัจจุบันได้ตั้งงบประมาณดำเนินการไว้ที่กรมความร่วมมือระหว่างประเทศแล้ว

  2. การตั้งงบประมาณโครงการจะยังคงดำเนินการโดยกรมความร่วมมือระหว่างประเทศและดำเนินการเบิกจ่ายตามระเบียบกระทรวงการคลังต่อไป ในระยะแรกของการโอนโครงการฯ คณะกรรมการอำนวยการฯ จะยังคงใช้สถานที่เดิมในการปฏิบัติงาน ตลอดจนคงบุคลากรที่ขอยืมตัวจากหน่วยงานต่าง ๆ ไว้ตามเดิมเพื่อความสะดวกในการติดตามงาน โดยคณะกรรมการอำนวยการฯ จะได้ประสานกับ กต. เพื่อทบทวนโครงสร้างการทำงานตลอดจนองค์ประกอบของคณะกรรมการอำนวยการฯ เพื่อ กต. จะได้มีคำสั่งแต่งตั้งอีกครั้งหนึ่งและ กต. จะได้มีหนังสือแจ้งเปลี่ยนคู่ภาคีให้ฝ่ายกัมพูชาทราบ ทั้งนี้ ให้ส่วนราชการต่าง ๆ ยังคงให้ความร่วมมือแก่โครงการฯ เช่นเดิมต่อไป

|  |
| --- |
| **ต่างประเทศ** |

**11. เรื่อง ขอความเห็นชอบให้สถาบันอุดมศึกษาที่มีศักยภาพสูงจากต่างประเทศจัดการศึกษาในประเทศไทย**

คณะรัฐมนตรีมีมติเห็นชอบให้มหาวิทยาลัยคาร์เนกีเมลลอน [Carnegie Mellon University (CMU)] เข้ามาจัดการศึกษาในประเทศไทยร่วมกับสถาบันเทคโนโลยีพระจอมเกล้าเจ้าคุณทหารลาดกระบัง (สจล.) ในรูปแบบสถาบันร่วม (Joint Institute) ภายใต้ชื่อมหาวิทยาลัยซีเอ็มเคแอล (CMKLUniversity) (มีกำหนดการรับสมัครนักศึกษาระหว่างวันที่ 26 ตุลาคม 2560 – 15 ธันวาคม 2560) ตามที่กระทรวงศึกษาธิการ (ศธ.) เสนอ

**สาระสำคัญของเรื่อง**

ศธ. รายงานว่า

1. คณะกรรมการพัฒนาการจัดการศึกษาโดยสถาบันอุดมศึกษาที่มีศักยภาพสูงจากต่างประเทศ (ศพอต.) ในการประชุมครั้งที่ 3/2560 เมื่อวันที่ 17 ตุลาคม 2560 ได้อนุมัติให้มหาวิทยาลัยคาร์เนกีเมลลอน [Carnegie Mellon University (CMU)] เข้ามาจัดการศึกษาในประเทศไทยร่วมกับ สจล. ในรูปแบบสถาบันร่วม (Joint Institute) ภายใต้ชื่อมหาวิทยาลัยซีเอ็มเคแอล (CMKLUniversity) ได้ตามหลักเกณฑ์ รูปแบบ วิธีการ และเงื่อนไขในการดำเนินการจัดการศึกษาของสถาบันอุดมศึกษาที่มีศักยภาพสูงจากต่างประเทศ

สำหรับการจัดการศึกษาของสถาบันจะเป็นความร่วมมือระหว่าง CMU และ สจล.ดังนี้

- ใช้แนวทางการจัดการศึกษาของ CMU เป็นหลัก ตั้งแต่ระบบการรับนักศึกษา การจัดการเรียนการสอน การกำกับดูแลงานวิจัยรวมถึงการกำหนดเกณฑ์การสำเร็จการศึกษา นักศึกษาอาจจะต้องไปศึกษาบางส่วนในสหรัฐอเมริกา

- การเรียนการสอนในประเทศไทยจะใช้คณาจารย์จาก CMU ซึ่งมาทำวิจัยในประเทศไทยหรือผ่านระบบการเรียนการสอนทางไกลร่วมกับคณาจารย์ของไทยที่ได้ผ่านการรับรองจาก CMU โดยจะต้องไปร่วมจัดการศึกษาและทำวิจัยกับคณาจารย์ของ CMU ในสหรัฐอเมริกาจนได้รับการรับรอง

- สำหรับการกำกับดูแลด้านการวิจัยจะดำเนินการผ่านคณะกรรมการที่ปรึกษาซึ่งประกอบด้วยคณาจารย์ของ CMU และภาคเอกชนผู้สนับสนุนโครงการ

- ในส่วนของกระบวนการรับนักศึกษา CMU จะเป็นหน่วยงานหลักที่ดูแลในเรื่องของการรับนักศึกษาโดยใช้เกณฑ์และมาตรฐานเดียวกับในสหรัฐอเมริกา นักศึกษาที่สำเร็จการศึกษาจะได้รับปริญญาจาก CMU

**12. เรื่อง ร่างถ้อยแถลงโซล (Seoul Statement) ในการประชุมรัฐมนตรีเอเปคด้านป่าไม้ ครั้งที่ 4**

                   คณะรัฐมนตรีมีมติเห็นชอบและอนุมัติตามที่กระทรวงทรัพยากรธรรมชาติและสิ่งแวดล้อม (ทส.) เสนอ ดังนี้

                   1. เห็นชอบในร่างถ้อยแถลงโซล (Seoul Statement)

                   2. อนุมัติให้หัวหน้าคณะผู้แทนไทยในการประชุมรัฐมนตรีเอเปคด้านป่าไม้ ครั้งที่ 4 เป็นผู้พิจารณาให้การรับรองร่างถ้อยแถลงโซล (Seoul Statement)

                   3. หากมีความจำเป็นต้องปรับเปลี่ยนแก้ไขถ้อยคำในร่างถ้อยแถลงโซล (Seoul Statement) ในส่วนที่ไม่ใช่สาระสำคัญ และไม่ขัดต่อผลประโยชน์ของประเทศไทยให้ ทส. สามารถดำเนินการต่อไปได้ โดยไม่ต้องนำเสนอคณะรัฐมนตรีพิจารณาอีกครั้ง

**สาระสำคัญของร่างถ้อยแถลงโซลฯ** ให้ความสำคัญของป่าไม้ที่ส่งเสริมการพัฒนาด้านเศรษฐกิจและสังคม ความยั่งยืนด้านสิ่งแวดล้อม การบรรเทาผลกระทบจากการเปลี่ยนแปลงสภาพภูมิอากาศ รวมถึงความสำคัญของการจัดการป่าไม้อย่างยั่งยืนและความพยายามที่จะดำเนินการเพื่อบรรลุเป้าหมายการพัฒนาเศรษฐกิจและสังคมอย่างยั่งยืนในภูมิภาค

**13. เรื่อง การขออนุมัติเปิดสถานเอกอัครราชทูตสาธารณรัฐมัลดีฟส์ประจำประเทศไทย (กระทรวงการต่างประเทศ)**

คณะรัฐมนตรีมีมติอนุมัติ กรณีรัฐบาลสาธารณรัฐมัลดีฟส์มีความประสงค์ขอเปิดสถานเอกอัครราชทูตสาธารณรัฐมัลดีฟส์ประจำประเทศไทย ตามที่กระทรวงการต่างประเทศเสนอ

|  |
| --- |
| **แต่งตั้ง** |

**14. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับทรงคุณวุฒิ (สำนักนายกรัฐมนตรี)**

คณะรัฐมนตรีมีมติอนุมัติตามที่สำนักงาน ก.พ. เสนอแต่งตั้ง **นายพิรุฬ เพียรล้ำเลิศ** ผู้อำนวยการสำนักกฎหมาย (ผู้อำนวยการเฉพาะด้าน (นิติการ) ระดับสูง) สำนักงาน ก.พ. ให้ดำรงตำแหน่ง ที่ปรึกษาระบบราชการ (นักทรัพยากรบุคคลทรงคุณวุฒิ) สำนักงาน ก.พ. สำนักนายกรัฐมนตรี ตั้งแต่วันที่ 20 มิถุนายน 2560 ซึ่งเป็นวันที่มีคุณสมบัติครบถ้วนสมบูรณ์ ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป

**15. เรื่อง การแต่งตั้งข้าราชการให้ดำรงตำแหน่งรองปลัดสำนักนายกรัฐมนตรี (นักบริหารระดับสูง) ในสำนักงานปลัดสำนักนายกรัฐมนตรี (สำนักนายกรัฐมนตรี)**

คณะรัฐมนตรีมีมติอนุมัติตามที่สำนักนายกรัฐมนตรีเสนอแต่งตั้ง **นางประภาศรี บุญวิเศษ** ผู้ตรวจราชการสำนักนายกรัฐมนตรี สำนักงานปลัดสำนักนายกรัฐมนตรี ให้ดำรงตำแหน่ง รองปลัดสำนักนายกรัฐมนตรี สำนักงานปลัดสำนักนายกรัฐมนตรี สำนักนายกรัฐมนตรี ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป เพื่อทดแทนตำแหน่งที่ว่าง

**16. เรื่อง แต่งตั้งข้าราชการให้ดำรงตำแหน่งประเภทบริหารระดับสูง (กระทรวงการพัฒนาสังคมและความมั่นคงของมนุษย์)**

คณะรัฐมนตรีมีมติอนุมัติตามที่กระทรวงการพัฒนาสังคมและความมั่นคงของมนุษย์เสนอแต่งตั้งข้าราชการพลเรือนสามัญ สังกัดกระทรวงการพัฒนาสังคมและความมั่นคงของมนุษย์ ให้ดำรงตำแหน่งประเภทบริหารระดับสูง จำนวน 4 ราย ดังนี้

1. **นางสาวยุพเรศ วงศ์บุญมี** รองอธิบดีกรมพัฒนาสังคมและสวัสดิการ ดำรงตำแหน่ง ผู้ตรวจราชการกระทรวง สำนักงานปลัดกระทรวง

2. **นางขวัญวงศ์ พิกุลทอง** รองอธิบดีกรมพัฒนาสังคมและสวัสดิการ ดำรงตำแหน่ง ผู้ตรวจราชการกระทรวง สำนักงานปลัดกระทรวง

3. **นายธีรพงษ์ ศรีสุคนธ์** รองอธิบดีกรมพัฒนาสังคมและสวัสดิการ ดำรงตำแหน่ง ผู้ตรวจราชการกระทรวง สำนักงานปลัดกระทรวง

4. **นางสุภัชชา สุทธิพล** รองอธิบดีกรมกิจการเด็กและเยาวชน ดำรงตำแหน่ง ผู้ตรวจราชการกระทรวง สำนักงานปลัดกระทรวง

ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป เพื่อทดแทนตำแหน่งที่ว่าง

**17. เรื่อง การแต่งตั้งข้าราชการให้ดำรงตำแหน่งประเภทบริหารระดับสูง (กระทรวงวัฒนธรรม)**

คณะรัฐมนตรีมีมติอนุมัติตามที่กระทรวงวัฒนธรรมเสนอแต่งตั้งข้าราชการพลเรือนสามัญ สังกัดกระทรวงวัฒนธรรม ให้ดำรงตำแหน่งประเภทบริหารระดับสูง จำนวน 3 ราย ดังนี้

1. **นายขจร มุกมีค่า** รองอธิบดีกรมศิลปากร ดำรงตำแหน่ง ผู้ตรวจราชการกระทรวง สำนักงานปลัดกระทรวง

2. **นางสาวดารุณี ธรรมโพธิ์ดล** รองผู้อำนวยการสำนักงานศิลปวัฒนธรรมร่วมสมัย ดำรงตำแหน่ง ผู้ตรวจราชการกระทรวง สำนักงานปลัดกระทรวง

3. **นางสาวศุภร รัตนพงศ์** รองอธิบดีกรมศิลปากร ดำรงตำแหน่ง ผู้ตรวจราชการกระทรวง สำนักงานปลัดกระทรวง

ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป เพื่อทดแทนตำแหน่งที่ว่าง

**18. เรื่อง การแต่งตั้งผู้อำนวยการองค์การสวนพฤกษศาสตร์**

คณะรัฐมนตรีมีมติเห็นชอบตามที่กระทรวงทรัพยากรธรรมชาติและสิ่งแวดล้อมเสนอแต่งตั้ง  **นายรณรงค์ เส็งเอี่ยม** ให้ดำรงตำแหน่งผู้อำนวยการองค์การสวนพฤกษศาสตร์ และการกำหนดอัตราเงินเดือนของผู้อำนวยการองค์การสวนพฤกษศาสตร์ ตามมติคณะกรรมการองค์การสวนพฤกษศาสตร์ ครั้งที่ 5/2560 เมื่อวันที่ 5 พฤษภาคม 2560 และครั้งที่ 6/2560 เมื่อวันที่ 9 มิถุนายน 2560 ส่วนค่าตอบแทนและสิทธิประโยชน์อื่น ๆ รวมทั้งเงื่อนไขการจ้างและการประเมินผลการปฏิบัติงานให้เป็นไปตามความเห็นของกระทรวงการคลัง ทั้งนี้ ให้มีผลตั้งแต่วันที่ลงนามในสัญญาจ้างเป็นต้นไป แต่ไม่ก่อนวันที่คณะรัฐมนตรีมีมติ

**19. เรื่อง การแต่งตั้งประธานกรรมการและกรรมการอื่นในคณะกรรมการองค์การเภสัชกรรม**

คณะรัฐมนตรีมีมติอนุมัติตามที่กระทรวงสาธารณสุขเสนอแต่งตั้งประธานกรรมการและกรรมการอื่นในคณะกรรมการองค์การเภสัชกรรม รวม 10 คน แทนประธานกรรมการและกรรมการอื่นเดิมที่ดำรงตำแหน่งครบวาระสามปี เมื่อวันที่ 18 สิงหาคม 2560 ดังนี้

1. นายโสภณ เมฆธน (เป็นบุคคลในบัญชีรายชื่อกรรมการรัฐวิสาหกิจ) ประธานกรรมการ

2. นายเจษฎา โชคดำรงสุข กรรมการ

3. นายบุญชัย สมบูรณ์สุข (เป็นบุคคลในบัญชีรายชื่อกรรมการรัฐวิสาหกิจ) กรรมการ

4. นางญาใจ พัฒนสุขวสันต์ ผู้แทนกระทรวงการคลัง (เป็นบุคคลในบัญชีรายชื่อกรรมการรัฐวิสาหกิจ) กรรมการ

5. นางสาวโสภาวดี เลิศมนัสชัย (เป็นบุคคลในบัญชีรายชื่อกรรมการรัฐวิสาหกิจ) กรรมการ

6. นางสาวผ่องพรรณ เจียรวิริยะพันธ์ กรรมการ

7. นายชูศักดิ์ โอกาศเจริญ กรรมการ

8. นางสาวสมฤดี ศรีจรรยา กรรมการ

9. นางสาวคนึงนิจ ศรีบัวเอี่ยม กรรมการ

10. นายทรงพล ชีวะปัญญาโรจน์ (เป็นบุคคลในบัญชีรายชื่อกรรมการรัฐวิสาหกิจ) กรรมการ

ทั้งนี้ ตั้งแต่วันที่ 24 ตุลาคม 2560 เป็นต้นไป

**20. เรื่อง การแต่งตั้งรองประธานกรรมการและกรรมการอื่นในคณะกรรมการธนาคารเพื่อการเกษตรและสหกรณ์การเกษตร**

คณะรัฐมนตรีมีมติอนุมัติตามที่กระทรวงการคลังเสนอแต่งตั้งรองประธานกรรมการและกรรมการอื่นในคณะกรรมการธนาคารเพื่อการเกษตรและสหกรณ์การเกษตร รวม 4 คน แทนผู้ที่ลาออก และให้ผู้ซึ่งได้รับแต่งตั้งแทนนี้อยู่ในตำแหน่งตามวาระของผู้ซึ่งตนแทน ดังนี้

1. **นายเลิศวิโรจน์ โกวัฒนะ** รองประธานกรรมการ แทน นายธีรภัทร ประยูรสิทธิ

2. **นายกฤษฎา จีนะวิจารณะ** ผู้แทนกระทรวงการคลัง (เป็นบุคคลในบัญชีรายชื่อกรรมการรัฐวิสาหกิจฯ) กรรมการ แทน นายสุวิชญ โรจนวานิช

3. **นายพิเชษฐ์ วิริยะพาหะ** ผู้แทนกรมส่งเสริมสหกรณ์ กรรมการ แทน นายวิณะโรจน์ ทรัพย์ส่งสุข

4. **นายสุรจิตต์ อินทรชิต** ผู้แทนสำนักงานการปฏิรูปที่ดินเพื่อเกษตรกรรม กรรมการ แทน นายสมปอง อินทร์ทอง

ทั้งนี้ ตั้งแต่วันที่ 24 ตุลาคม 2560 เป็นต้นไป

**21. เรื่อง การแต่งตั้งกรรมการผู้ทรงคุณวุฒิในคณะกรรมการกำกับและส่งเสริมการประกอบธุรกิจประกันภัย**

คณะรัฐมนตรีมีมติเห็นชอบตามที่รัฐมนตรีว่าการกระทรวงการคลังเสนอ ทั้ง 2 ข้อ ดังนี้

1. เห็นชอบการแต่งตั้งกรรมการผู้ทรงคุณวุฒิในคณะกรรมการกำกับและส่งเสริมการประกอบธุรกิจประกันภัย (คปภ.) จำนวน 7 คน ประกอบด้วย

1.1 นายสมพล เกียรติไพบูลย์ กรรมการผู้ทรงคุณวุฒิด้านการประกันภัย

1.2 นายอัชพร จารุจินดา กรรมการผู้ทรงคุณวุฒิด้านกฎหมาย

1.3 นายประสัณห์ เชื้อพานิช กรรมการผู้ทรงคุณวุฒิด้านบัญชี

1.4 นายวิชัย อัศรัสกร กรรมการผู้ทรงคุณวุฒิด้านบริหารธุรกิจ

1.5 นายอำพน กิตติอำพน กรรมการผู้ทรงคุณวุฒิด้านเศรษฐศาสตร์

1.6 นางสาววิบูลย์ลักษณ์ ร่วมรักษ์ กรรมการผู้ทรงคุณวุฒิด้านเศรษฐศาสตร์

1.7 นายวัชรา ตันตริยานนท์ กรรมการผู้ทรงคุณวุฒิด้านการเงิน

2. การแต่งตั้งกรรมการผู้ทรงคุณวุฒิใน คปภ. (ตามข้อ 1.) ให้มีผลนับแต่วันที่กระทรวงการคลังมีคำสั่งแต่งตั้ง

**22. เรื่อง การแต่งตั้งประธานกรรมการและกรรมการในคณะกรรมการศูนย์ส่งเสริมศิลปาชีพระหว่างประเทศ**

คณะรัฐมนตรีมีมติอนุมัติตามที่กระทรวงพาณิชย์เสนอแต่งตั้งประธานกรรมการและกรรมการในคณะกรรมการศูนย์ส่งเสริมศิลปาชีพระหว่างประเทศ รวม 7 คน ดังนี้

1. นายคณิสสร นาวานุเคราะห์ ประธานกรรมการ

2. นายเอกชัย วงศ์วรกุล กรรมการผู้แทนสภาหอการค้าแห่งประเทศไทย

3. นายกิตติ ตั้งจิตรมณีศักดา กรรมการผู้แทนสภาอุตสาหกรรมแห่งประเทศไทย

4. นายสมาน คลังจัตุรัส กรรมการผู้แทนศูนย์ศิลปาชีพบางไทร

5. นางสาวพจนา สีมันตร กรรมการผู้แทนศูนย์ศิลปาชีพบางไทร

6. นายสุมนต์ วัฒนะประเสริฐ กรรมการผู้แทนศูนย์ศิลปาชีพบางไทร

7. นายมนู เสตะกลัมพ์ กรรมการผู้แทนศูนย์ศิลปาชีพบางไทร

ทั้งนี้ ตั้งแต่วันที่ 24 ตุลาคม 2560 เป็นต้นไป

**23. เรื่อง ขออนุมัติรับโอนข้าราชการที่ได้รับการคัดเลือกให้ดำรงตำแหน่งประเภทบริหาร ระดับสูง (กระทรวงศึกษาธิการ)**

คณะรัฐมนตรีมีมติอนุมัติตามที่กระทรวงศึกษาธิการเสนอเสนอรับโอน **รองศาสตราจารย์ประวิต เอราวรรณ์** ข้าราชการพลเรือนในสถาบันอุดมศึกษา ตำแหน่งรองศาสตราจารย์ สังกัดคณะศึกษาศาสตร์ มหาวิทยาลัยมหาสารคาม มาเป็นข้าราชการพลเรือนสามัญ และแต่งตั้งให้ดำรงตำแหน่งรองเลขาธิการคณะกรรมการการอุดมศึกษา (นักบริหาร ระดับสูง) สำนักงานคณะกรรมการการอุดมศึกษา ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป

.................................................